**«Just nu!»** (norsk oversettelse: *akkurat nå!*) er en svensk popsang fra 1980 som ble skrevet og fremført av Tomas Ledin. Sangen vant svenske Melodifestivalen 1980 og var Sveriges bidrag til Eurovision Song Contest 1980 der den endte på en tiendeplass.

Bakgrunn
--------

«Just nu!» var én av ti deltakerlåter i svenske Melodifestivalen i Stockholm 8. mars 1980, og den var skrevet og fremført av Tomas Ledin. Ledin hadde deltatt i den svenske finalen fire ganger tidligere, senest året før, da han tapte på målstreken for «Satellit» og Ted Gärdestad. Denne gang vant Ledin den svenske finalen og fikk representere Sverige i den internasjonale finalen i Haag 19. april samme år.

Foran den internasjonale finalen truet Ledin med å framføre sangen «Just nu!» på engelsk, i protest mot språkreglene som gjaldt i konkurransen – hvert land måtte nemlig synge på sitt eget språk i årene 1966–1972 og 1977–1998. Det samme hadde også Björn Skifs truet med to år tidligere, med det resultat at han glemte teksten på andre strofe og i stedet sang strofen på tullesvensk. Også musikkprodusenten Stikkan Anderson kritiserte språkkravet og mente Norden aldri ville vinne så lenge språkregelen gjaldt. Han fikk ikke rett: Norden rakk å vinne konkurransen fire ganger (1984, 1985, 1991 og 1995) før språkregelen ble opphevet for godt i 1999.

I finalen var «Just nu!» den åttende sangen ut på scenen av nitten deltakere. Under Ledins energiske opptreden datt lydkabelen ut av sangerens mikrofon. Ledin klarte i siste liten å få plugget kabelen inn igjen før han skulle synge neste vers.

Under avstemningen fikk «Just nu!» høye poeng fra de første juryene og lå på andreplass etter at fem land hadde stemt. Deretter dabbet poengstrømmen av, og Sverige endte til slutt på en tiendeplass med 47 poeng – landets beste plassering på fem år.

Om sangen
---------

Sangen er en låt innen pop- og rockesjangeren, og teksten handler om en mann som er lei av det samme gamle livet i byen hjemme. I stedet vil han ut og føle seg fri – akkurat nå vil han leve, kjenne luft i lungene og blodet pulsere.

Listeplasseringer
-----------------

Sangen lå på Svensktoppen i syv uker i perioden 20. april–1. juni 1980. Den nådde en femteplass som høyeste plassering. Den tok seg også inn på den svenske singelisten 18. april 1980 og toppet listen 16. mai 1980. Til sammen lå sangen åtte uker på listen.

I den svenske tv-konkurransen *Dansbandskampen 2009* fremførte dansebandet Von Hofstenz en versjon av låten. Artisten Laleh Pourkarim sang også en versjon av sangen i sesong 2 av *Så mycket bättre* – Sveriges svar på *Hver gang vi møtes*. Lalehs versjon gikk deretter inn på den svenske singellisten.

| Liste (1980) | Høyesteplassering |
| --- | --- |
| Sveriges flagg Sverige (Sverigetopplistan) | 1 |

### Lalehs versjon

| Liste (2011–2012) | Høyesteplassering |
| --- | --- |
| Sveriges flagg Sverige (Sverigetopplistan) | 25 |

Referanser
----------

1. ↑  «Tomas Ledin – Just nu!». discogs.com. Besøkt 6. juni 2018.
2. ↑  Sweden, Sveriges Television AB, Stockholm,. «Melodifestivalen 1979». *svt.se* **(svensk)**. Besøkt 6. juni 2018.
3. ↑  Sweden, Sveriges Television AB, Stockholm,. «Melodifestivalen 1980». *svt.se* **(svensk)**. Besøkt 6. juni 2018.
4. ↑  Holmemo, Agnete Daae-Qvale (21. april 2009). «Da Björn Skifs glemte teksten». *NRK* **(norsk)**. Besøkt 30. juli 2017.
5. ↑  Thorsen, Øyvind (17. april 1980). «Joiken gir gjenlyd i Haag». *Aftenposten*. s. 16.
6. ↑  escLIVEmusic1 (29. juli 2012). «Just nu! - Sweden 1980 - Eurovision songs with live orchestra». Besøkt 6. juni 2018.
7. ↑  «Eurovision Song Contest 1980». *eurovison.tv*. 2018. Besøkt 6. juni 2018. [*død lenke*]
8. ↑  «Just nu! - lyrics - Diggiloo Thrush». *diggiloo.net* **(engelsk)**. Besøkt 6. juni 2018.
9. ↑  ««Satellit» av Ted Gärdestad». *NostalgiListan* **(svensk)**. Besøkt 6. juni 2018.
10. ↑  Hung, Steffen. ««Just nu!» – Tomas Ledin». *swedishcharts.com*. Besøkt 6. juni 2018.
11. ↑  Hung, Steffen. ««Just nu!» – Laleh». *swedishcharts.com*. Besøkt 6. juni 2018.

| Utmerkelser og prestasjoner |
| --- |
|
| Forgjenger :**«Satellit» medTed Gärdestad**

 | **Sveriges bidrag i Eurovision Song Contest**1980 | Etterfølger :**«Fångad i en dröm» medBjörn Skifs** |